په جنوبي وزیرستان کې د دوه نیمو میاشتو د ځنډ وروسته موبایل انټرنيټ روان کړی شوی
په جنوبي وزیرستان کې موبایل انټرنیټ تهري جي فور جي تر هغې وروسته بیا روان کړی شوی چې د تیر زیارت په ورځ د پېښور کور کمانډر لفټننټ جنرل فېض حميد د جنوبي وزیرستان سفر کړی وو.
ډېره اسماعيل خان/ کراچۍ — قامي جرګې د پېښور د کور کمانډر نه د وزيرستان پوهنتون، ميډيکل کالج، جوړولو، او د افغانستان سره د انګور اډې په پوله د تجارت پياوړي کولو سره د موبایل انټرنېټ روانولو غوښتنې هم کړې وې. د جنوبي وزيرستان انتظامیه وايي جنرل فېض حمید د تیر زیارت/پنجشنبې په ورځ (دوېم دسمبر) د جنوبي وزیرستان سفر کړی او د ضلعې مرکز واڼه کې د علاقې د مشرانو سره لیدلي وو، چې پکې د علاقې مشرانو د انټرنېټ روانولو سره یو شمېر غوښتنې د هغه په وړاندې اېښودې وې، او د موبایل انټرنېټ په روانولو په فوري توګه عمل شوی دی. د جرګې یو غړي سردار علي وویل دوی د نوموړي نه وغوښتل چې د علاقې تر ټولو لویه ستونزه امن وامان ده چې له يې امله د تعلیم او کاروبار په ګډون په هر څه بدې اغېزې کړي دي. هفه وویل دوي د علاقې د نا امنۍ د مخيوي سره د راه نجات عملیاتو پرمهال په علاقه کې د ورانو شوو کورونو او بازارونو مرستو ترلاسه کولو، د علاقې د سکولونو کالجونو او سړکونو جوړولو غوښتنه هم وکړه. هغه وويل د دې ترڅنګ دوي دا غوښتنه وکړه چې د افغانستان سره د دوی د تجارت یوازينۍ لاره انګور اډه چې د خنډانو سره مخ ده او له امله يې د علاقې تجارت د نشت برابر شوی په دغه لار کې د موجودو خنډانو لرې کولو سره دې دا لاره په پشپړه ډول تجارت ته پرانستل شي. د جنوبي وزیرستان سیاسي فعال ایاز وزیر وویل یوازې انټرنېټ روان کړی شوی دی. هغه وویل هغه وخت چې په علاقه کې عمليات کېدل د دوی سره د امنیت د ټینګښت او د علاقې د اباد کارۍ او ترقۍ ژمنې شوي دي. ایاز وزیر وویل جنرل فېض حميد دا سفرونه په داسې وخت کوي چې حکومت د پاکستاني طالبانو سره د روغې خبرې روانې کړي دي، او دوی د علاقې امنیت ته اندېښمن دي. هغه وویل موبایل انټرنېټ د علاقې خلکو او په ځانګړي ډول د زدکونکو ضرورت دی او باید د دوی د امنيت په ځای کولو په غوښتنه هم عمل وشي. نوموړي زیاته کړه د علاقې د قامي اسمبلۍ غړی علي وزیر د یو کال نه په زندان کې بندیوان دی چې له وجې يې د علاقې د پرمختیا ټولې چارې په ټپه ولاړې دي. د پوځ مطبوعاتي ادارې ايي اېس پي ار ترمخه لفټننټ جنرل فېض حميد په 22 نومبر د پېښور د کور کمانډر څوکۍ سمبال کړې وه، نوموړي د پېښور د کور کمانډر د څوکۍ سمبالولو وروسته اول د شمالي وزيرستان سفر کړی وو. د جنوبي وزيرستان انتظامیې د جنرل فېض حمید د سفر په اړه ويلي، نوموړي جرګې ته په وېنا کې په فوري توګه د انټرنیټ روانولو ويلي وو او ورسره يې د علاقې د امنیت او پرمختيا ژمنې هم کړي دي. په جنوبي وزیرستان کې د انټرنېټ روانولو خبره وزیر اعظم عمران خان د جنورۍ په میاشت کې د جنوبي وزيرستان د سفر په مهال کړې وه، خو د ستمبر په 16 نیټه دغلته انټرنېټ وروسته د هغې تړل شوی وو، چې په اسمان منزه سیمه کې په یو وسله وال برید کې د پاکستان د پوځ 7 عسکر وژل شوي او څلور نور ټپي شوي وو. د دې بريد زمه واري تحریک طالبان پاکستان منلې وه. عدنان بېټنی د پښتونخوا په ډېره اسماعیل خان ښار کې د وي او اې ډیوه خبریال دی. هغه د افغانستان او پاکستان تر منځ د پولې دواړو غاړو خصوصاً له وزیرستانه د نورو مسلو تر څنګ د ترهګرۍ، جنګځپلو کډوالو، بشري حقونو او د دواړو هېوادونو تر منځ پر سیاسي اړیکو او اقتصاد رپوټونه جوړوي. نوموړي د ډېره اسماعیل خان له ګومل پوهنتونه د جرنلزم له زدکړو سره سره د سیاسیاتو ماسټري ډګري هم تر لاسه کړې ده.